**ДУА « Акцябрскі дзіцячы сад – базавая школа Жлобінскага раёна”**

**Вымаўленне і правапіс**

**галосных о,э,а**

Падрыхтавала:

Гардзеева Т.В.

настаўнік беларускай

мовы і літаратуры

першай кваліфік.

катэгорыі

в. Акцябр, 2014г.

**Тэма: Вымаўленне і правапіс галосных о,э,а**

**Сувязь з ранейшымі ведамі:**

* Вучань ужо ведае, што такое фанетыка і арфаэпія
* Вучань ужо ведае, што гукі падзяляюцца на галосныя і зычныя
* Вучань ведае, што галосных гукаў у беларускай мове шэсць – а, о, у, э, і, ы

**Мэта:** паглыбіць веды вучняў пра гукі беларускай мовы (2 слайд)

**Задачы: стварыць умовы для**

* засваення правільнага напісання галосных о,э,а ў націскным і ненаціскным складзе;
* развіцця ўмення правільнага пісьма і ўжывання слоў у вусным і пісьмовым маўленні;
* фарміравання арфаграфічнай пільнасці;

**садзейнічаць**

* сістэмнаму засваенню тэмы;
* развіццю пазнавальных матываў;
* выхаванню цікавасці да прадмета.

**Мэты мовай вучня:**

* Даведацца, калі пішуцца літары о,э,а;
* Правільна пісаць словы з літарамі о,э,а.
* Правільна вызначаць націскныя і ненаціскныя склады;

**НаШтоБуЗУ**

**Вучні:**

* Ведаюць, калі пішуцца галосныя о,э,а;
* Ведаюць, што не пад націскам галосныя о,э пераходзяць у а;
* Могуць выканаць тэст . ( 3 слайд )

**Ключавое пытанне:** Ці мае навука фанетыка свае таямніцы?

**Абсталяванне:** падручнік “ Беларуская мова 5 клас”,тэст, мэты па мове вучняў, карткі з імёнамі, светлафор.

**Ход урока:**

1. **Арганізацыйны момант**

Метад **“ Вітанне ”.** Настаўнік жэстам вітае ўсіх вучняў так, каб кожны індывідуальна адчуў гэтае прывітанне. Напрыклад, спачатку тых, хто сёння з радасцю ішоў у школу, хто хоча атрымаць добрую адзнаку, хто баіццпа кантрольнай, хто вывучыў усе урокі, хто зараз хоча пайсці да дошкі і г. д.

* Вітаю тых, у каго добры настрой, хто любіць вучыцца. Тых, хто лічыць, што добра падрыхтаваўся да ўрока, хто адрознівае галосныя літары ад зычных літар

1. **Увядзенне ў тэму:**

**Арфаграфічная размінка.**

Прачытайце верш.

Іскрыцца снег, аж р…жа в…чы,

і санкі к…цяцца з гары,

і дзеці весела раг…чуць

і лепяць бабу на двары.

(В.Клімянкоў)

Устаўце прапушчаныя літары. Растлумачце іх правапіс.

* Якія галосныя літары ў беларускай мове заўсёды пад націскам? ( 4 слайд)

1. **Сувязь з ранейшымі ведамі: (настаўнік выклікае вучняў з дапамогай картак з імёнамі)**
2. Перш чым перайсці да новай тэмы, давайце ўспомнім, што вывучае фанетыка? Арфаэпія? (Адказы вучняў).
3. Якія гукі ёсць у беларускай мове?
4. Колькі галосных гукаў у беларускай мове?
5. Колькі зычных гукаў у беларускай мове ? ( 5 слайд )
6. **Паведамленне тэмы, пастаноўка задач, матывацыя вучэбнай дзейнасці.**

* Так. Мы працягваем падарожжа па цудоўнай краіне фанетыцы і **тэма нашага ўрока –** Вымаўленне і правапіс галосных о,э,а.

Прааналізаваўшы схему, паспрабуйце сфармуляваць мэты нашага ўрока.Вучні разам з настаўнікам фармулююць мэты ўрока. **НаШтоБуЗУ** раздрукавана і ляжыць у кожнага на парце.

**Літара О**

Літара О

**Пад націскам:** *год, кот, скрозь, шоўк, колас, мова, доўга, шолах, плячо, разгортваць, дапамога, Осла, Оксфард, Орск.*

**Не пад націскам**: *гады, каты, скразны, шаўкі, каласы, маўленчы, даўгаваты, шалахнуць, плечавы, разгарнуць, дапамагчы.*

***Увага! Токіа, Ватэрлоа, трыа, Медэа, адажыа, сальфеджыа, арпеджыа, дызажыа, капрычыа, імпрэсарыа, партфоліа, Кастэліа.***

( 6 слайд )

**Літара Э**

( 7 слайд )

На канцы запазычаных нязменных слоў, а таксама ўласных імён і геаграфічных назваў пасля зычных, акрамя **л,** **к:** *купэ, рэзюмэ, рэнамэ, кафэ, галіфэ, кашнэ, кабернэ, фрыкасэ, плісэ, каратэ, дэкальтэ; Струвэ, Мэрымэ, Эйвэ, Хасэ, морзэ, Душанбэ*; але: *сальта-мартале, філе, камюніке, піке.*

**Пад націскам:** рэчка, цэлы, майстэрня, шэлест.

**Не пад націскам:** рака,цалюткі, майстар, шалясцець.

1. **Тлумачэнне настаўніка**

1. Работа з падручнікам (с. 5-7)

2. Вуснае паведамленне вучня па тэме

3. Пр.6. Прачытайце прыведзеныя пары слоў і скажыце, па якой прымеце яны размеркаваныя на два слупкі. Адкажыце на пытанні:

* Як вымаўляюцца гукі [о] , [э] пад націскам? Якімі літарамі яны абазначаюцца на пісьме?
* Які гук вымаўляецца не пад націскам на месцы гукаў [о] , [ э] ? Якая літара пішацца замест літар о,э не пад націскам ?

Пазнаёміўшыся з правілам падручніка, выслухаўшы настаўніка і зрабіўшы практыкаванне, вучні адзначаюць, што першы і другі пункт **НаШтоБуЗУ выкананы (частка мэты дасягнута)**

*Настаўнік просіць, каб вучні пры дапамозе* ***колераў святлафору*** *здзейснілі* ***самаацэнку*** *таго, наколькі яны зразумелі гэтую частку тэмы.*

1. **Замацаванне** 
   1. Калектыўная праца на дошцы.

На дошцы запіс.

Адзін жолуд – гэта дуб, гэта ж тысяча дубоў.

Ён зямлі і птушкам люб. **Рэчка, рэчанька, рачулка,**

Поўны кошык жалудоў - ты спяваеш песні гулка. ( Л. Пранчак)

* Вызначце націскныя склады ў выдзеленых словах. Растлумачце правапіс о,э – а ў гэтых словах. (8 слайд)

* 1. Работа ў парах

Уставіць прапушчаныя літары. Да слоў з правага слупка падабраць словы з левага, як патрабуе сэнс. Злучыць іх стрэлкай.

Х…лодны будынак

С…сновы хусцінка

Г…радская плошча

Ш…ўковая вецер

Ц…гляны бор ( 9 слайд )

*Настаўнік просіць, каб вучні пры дапамозе* ***колераў святлафору*** *здзейснілі* ***самаацэнку*** *таго, наколькі яны зразумелі як рабіць практыкаванне*

***Фізкультхвілінка***

Пачынаем дзень спачатку

Фізкультурнаю зарадкай.

Эх, як весела бруіцца, льецца, булькае вадзіца.

Возьмем шчотку – зубы тром беласнежным парашком.

З мылам мы пад кранам мыем рукі, вушы, твар і шыю.

Чыста мыцца – наша ўмова.

Той, хто чысты, – той здаровы.

Каб не быць слабым і хмурым ,

Не цурайся фізкультуры! ( 10 слайд )

* 1. Работа ў групах. Задача: уставіць патрэбную літару. Выйграе тая група вучняў, якая хутчэй выканае заданне.

**1 група 2 група 3 група**

М…ра С…рца Х…лад

М…рскі С…рдэчны Х…лодгы

Г…ласы М…разы Стр…лы

Ц…гла Ц…на Р…ка

Майст…рня Гард…роб Т…атр ( 11 слайд )

1. **Арфаграфічная хвілінка-навінка**

**Настаўнік:**

* А зараз давайце звернемся да змен у новым беларускім правапісе. (Хвілінка-навінка).
* Правядзём невялікае сацыялагічнае апытанне: падыміце рукі тыя, у каго дома ёсць камп’ютар, а прынтар? А хто любіць маляваць рознакаляровымі фламастарамі?
* Бачу, што ў вас вельмі сучасныя сем’і.
* Да гэтых слоў я звярнулася нездарма: у іх правапісе адбыліся змены. Давайце запомнім, як гэтыя словы пішуцца згодна з новымі правіламі, разам іх вымавім і запішам у сшытак.

|  |  |
| --- | --- |
| **СТАРЫНКА** | **НАВІНКА** |
| прынтэр | прынтар |
| камп’ютэр | камп’ютар |
| фламастэр | фламастар |

( 12 слайд )

1. **Кантрольна-рэфлексійны этап**

Настаўнік прапануе пяцікласнікам выканаць тэставыя заданні па тэме ўрока

1. Адзначце словы, у якіх на месцы пропуску пішацца літара о:

1) мн..газначны, 2) п..ўнаметражны,

3) ч..рнабровы, 4) д..ўгавечны,

5) ст..тысячны.

2. Адзначце словы, у якіх на месцы пропуску пішацца літара э:

1) эф..кт, 2) інж..нер,

3) ас..нсаванне, 4) р..льеф,

5) ац..ньваць.

3. Адзначце словы, у якіх на месцы пропуску пішацца літара а:

1) світ..р, 2) лод..р,

3) в..льналюбівы, 4) шніц..ль,

5) р..монт. ( 13 слайд )

**Самаправерка (правільныя адказы на дошцы)**

1. **Рэфлексія:**

**Якія таямніцы фанетыкі нам удалося сёння адкрыць?** *(зварот да кл. пытання)*

Вучні прадаўжаюць сказ: “ Сёння на ўроку я даведаўся…” ( вусна ). Затым сказ: “ Цяжэй за ўсё мне было…”, - пісьмова. Лісцікі з запісамі складаюць у канверт з надпісам “ Цяжэй за ўсё мне было ”

**З дапамогай рознакаляровых картак вучні сігналізуюць аб ступені засваення тэмы ўрока.** ( 14 слайд )

1. **Дамашняе заданне:** § 2, пр 11 *Спісаць, уставіць прапушчаныя літары.*

***НаШтоБуЗУ:***

* *Правільнасць напісання даты ў сшытку*
* *Акуратнасць выканання дамашняга задання*
* *Як “паводзяць ”сябе літары о,э,а пад націскам і не пад націскам*
* *Сінтаксічны разбор першага сказа (*15 слайд )

**ДУА « Акцябрскі дзіцячы сад – базавая школа Жлобінскага раёна”**

**Максім Багдановіч.**

**Верш “Зімой”.Прырода ў творы.**

Падрыхтавала:

Гардзеева Т.В.

настаўнік беларускай

мовы і літаратуры

першай кваліфік.

катэгорыі

в. Акцябр, 2014г.

**Тэма:** Максім Багдановіч. Верш “ Зімой”. Прырода ў творы. ( 1 слайд)

**Мэта:**

* выклікаць у вучняў пачуццё захаплення прыгажосцю і гармоніяй карцін прыроды, дапамагчы адчуць іх суладнасць з пачуццямі паэта, са станам яго душы;
* развіваць у вучняў навыкі выразнага чытання;
* стварыць умовы для выхавання эстэтычнага густу вучняў. (2 слайд )

**Абсталяванне:** партрэт Максіма Багдановіча,прэзентацыя, малюнкі вучняў, мадэлі сняжынак, сшытак па літаратуры.

**Тып урока:** камбінаваны.

**Міжпрадметная сувязь:** музыка, жывапіс.

**Эпіграф:** Заўжды, заўжды, у кожны міг

Мне пакланіцца хочацца прыродзе.

К. Кірэенка. (3 слайд )

**Ход урока**

1. **Арганізацыйны момант.**
2. **Матывацыйна – ўстановачны этап.**
3. ***Слова настаўніка.***

* Зіма казачная пара года, калі ўся прырода чароўна ператвараецца, замірае. Пара, калі ўсё ачышчаецца, засцілаецца роўнай беллю, нібы чысцюткімі абрусамі. І , зразумела,зіма – гэта пара выпрабаванняў для ўсяго жывога. Яшчэ гэта час гульняў, свят, забаў. Халоднай прыгажуні зіме паэты, кампазітары, мастакі прысвяцілі нямала твораў. Вы атрымалі папераджальнае заданне: намаляваць малюнкі пра зіму, прачытаць на памяць вершы беларускіх паэтаў, прысвечаных зіме. ( 4 слайд)

1. Разгляд “ карціннай галерэі ”, малюнкаў вучняў на тэму: “Зіма”.
2. Выразнае чытанне вучнямі вершаў на памяць пра зіму.
3. **Асноўны этап.**
4. ***Уступнае слова настаўніка.***

* Мы пачулі шмат вершаў беларускіх паэтаў, прысвечаных зіме – гэтай цудоўнай пары года.

Новы раздзел нашага падручніка ” Прыроды вечная краса” адкрывае яшчэ адзін верш пра зіму, аўтарам якога з’яўляецца Максім Багдановіч ( 5 слайд )

Максім Багдановіч – адзін з любімых паэтаў беларусаў.

1. *Кароткае паведамленне пра жыццё і творчасць Максіма Багдановіча* ( папераджальнае заданне ).

***Прыкладны змест.***

Нажаль, жыццё не песціла паэта. Калі яму было пяпоўных пяць гадоў, памерла яго маці, якая так любіла Максіма і яго братоў Вадзіма і Лёву, гуляла з імі ў гульні, спявала, музыцыравала, клапоцячыся пра здароўе сваіх сыноў, выязджала разам з імі ў вёску да сваёй сястры, дзе хлопчыкі заводзілі сяброўства з сялянскімі дзецьмі.

Пры жыцці мамы дом Багдановічаў у Гародні поўніўся радасцю, звонкімі галасамі дзяцей, а пасля яе смерці бацька з сынамі пакінуў Беларусь, пераехаў у Расію, дзе ўсталяваўся на нейкі час у Ніжнім Ноўгарадзе. Там у Адама Ягоравіча хапала плопатаў. Не ставала часу, каб так шчодра аддаваць яго дзецям, як гэта рабіла мама. Жылося Максіму на далёкай ад Беларусі Волзе самотна. Калі навучыўся чытаць, яго сябрамі сталі кнігі, якія хлопчык так любіў, што сваякі празвалі яго Максімам – кніжнікам. Крыху раней ён адкрыў для сябе ячшэ аднаго сябра – прыроду, пра што сведчаць многія вершы паэта.

1. ***Слова настаўніка.***

* Сёння мы пазнаёмімся з вершам М. Багдановіча” Зімой.”

1. Вучні запісваюць у сшытак словы- асацыяцыі да слова- стымула зіма.

|  |  |
| --- | --- |
| Слова- стымул | Словы- асацыяцыі |
| Зіма | Снежная + радасць  Марозная бадзёрасць  Скрыпучы снег сані  Мяцель вяселле  Завіруха  Снежкі |

( 6 слайд )

1. ***Выразнае чытанне верша настаўнікам.***
2. *Вучні запісваюць словы - стымулы , якія ўзніклі пасля праслухвання верша.*

***Фізкультхвілінка.*** Патупайце нагамі, уявіце скрыпучы снег. Памахайце рукамі (вее мяцель), апусціце рукі( мяцель сціхае). ( 7 слайд)

1. ***Слоўнікавая работа.*** ( тлумачэнне незразумелых слоў.)
2. ***Чытанне верша вучнчмі.***
3. ***Аналіз верша.***

* Які настрой выклікае ў вас верш “ Зімой?

(Бадзёры,радасны.)

* Якія вобразы, малюнкі вам уяўляюцца падчас чытання верша?

(слоўнае маляванне.)

* Як называюцца малюнкі, на якіх адлюстраваны палі, лясы, прырода?

(Пейзаж. *Запіс у сшыткі: Пейзаж – мастацкае апісанне прыроды .)*

( 8 слайд)

* Якія паэтычныя словы выкарыстоўвае аўтар, каб перадаць прыгажосць роднай прыроды? Якія вам вядомы вобразныя сродкі мовы? (*Запіс у* сшыткі: Тропы: эпітэты, параўнанне, метафара.) (9 слайд)
* Якім колерам надае ўвагу паэт? (Сіняму, беламу.)

*Настаўнік .* Сіні колер – сімвал вечнасці, белы – чысціні.

1. ***Самастойнае заданне.***

1). Выпісаць эпітэты.

2). Назваць звароткі ў вершы, растлумачыць іх ролю.

1. ***Работа ў парах.***

Распрацаваць партытуру выразнага чытання верша (адна страфа.) ( 10 слайд)

1. ***Выкананне вучнямі задання на с. 140 (падручнік.)***

* Літаратура – гэта мастацтва слова. Праз яго, як вы пераканаліся, можна перадаць слыхавыя, зрокавыя ўражанні чалавека, яго думкі, пачуцці, настрой. Ёсць і іншыя віды мастацтва. Назавіце іх.
* Кожны з названых відаў мастацтва карыстаецца сваімі сродкамі. У жывапісе гэта фарбы, святло, цені, лініі. У музыцы гэта тон, лад, тэмп, вышыня гука.
* Давайце разгледзім рэпрадукцыі карцін, прысвечаных зіме.
* Якія фарбы пераважаюць? Якой бачаць зіму мастакі і які настрой перадаюць карціны прыроды?
* Паслухаем музычную кампазіцыю. Якія пачуцці выклікае ў вас музыка? Што вы ўяўляеце, слухаючы музычную кампазіцыю? ( 11 слайд)
* Давайце намалюем словамі карціну, якая будзе ілюстрацыяй да верша Максіма Багдановіча “Зімой”.

1. ***Зварот да эпіграфа.***

* Чаму К. Кірыенку хочаца пакланіцца прыродзе ? ( 12 слайд)

1. **Падагульненне.**
2. **Рэфлексійна – ацэначны этап.**

* Ці ўсё сёння ўдалося?

Дзеці вызначаюць свае пачуцці і запісваюць іх на мадэлях сняжынак.

Дэманструюць і агучваюць іх.

Настаўнік ацэньвае работы вучняў, выстаўляе і каменціруе адзнакі.

***Настаўнік чытае верш.***

Няхай казка ў жыцці стане явай для вас,

Стане ўтульным куточкам у свеце.

Бо хто верыў у цуды – душою не згас.

Яму шчасліва жыць на планеце.

- Жывіце ў радасці! Няхай цуды здараюцца !

Л. Валчок. (13 слайд )

1. **Дамашняе заданне.** Вывучыць верш на памяць. Індывідуальнае заданне: напісаць міні- сачыненне “ Чароўніца- зіма”; паспрабаваць скласці верш або замалёўку “Зіма”.

( 14 слайд)